text:
Tuladem ti Kinatured ken Kinamannakaawat ni Jesus
“Nupay saanyo a pulos nakita, isu ay-ayatenyo. Nupay saankayo a kumitkita kenkuana iti agdama, kaskasdi a watwatwatenyo ti pammati kenkuana.”—1 PED. 1:8.
1, 2. (a) Kasanotayo a magun-od ti pannakaisalakan? (b) Ania ti makatulong kadatayo nga agtalinaed iti dalan nga agturong iti pannakaisalakan?
IDI nagbalintayo nga adalan ni Kristo, nangrugitayo nga agdaliasat iti dalan nga agturong iti biag, idiay man langit wenno ditoy daga. Kinuna ni Jesus: “Ti nakapagibtur agingga iti panungpalan [ti panungpalan ti biag ti maysa wenno ti panungpalan daytoy dakes a sistema ti bambanag] isunto ti maisalakan.” (Mat. 24:13) Wen, no agtalinaedtayo a matalek, maysatayto kadagiti maisalakan. Ngem agannadtayo bayat ti panagdaliasattayo tapno ditay masinga wenno mayaw-awan. (1 Juan 2:15-17) Kasanotayo a makapagtalinaed iti dayta a dalan?
2 Ti Ulidantayo a ni Jesus ti nangisuro iti dalan. Ti panagdaliasatna, wenno wagas ti panagbiagna, ket nairekord iti Biblia. No adalentayo dayta, maammuantayo ti kinasiasino ni Jesus. Masursurotayo nga ayaten ken bumileg ti pammatitayo kenkuana. (Basaen ti 1 Pedro 1:8, 9.) Kinuna ni apostol Pedro a nangipaay ni Jesus iti ulidan nga ikagumaantayo a suroten. (1 Ped. 2:21) No siaannad a surotentayo dagiti addangna, awatentayto ti “pagtungpalan” ti pammatitayo—ti pannakaisalakan. * Iti napalabas nga artikulo, napagsasaritaantayo no kasano a matuladtayo ti ulidan ni Jesus mainaig iti kinapakumbaba ken kinadungngo. Usigentayo ita no kasano a masurottayo dagiti addangna no iti panangipakita iti kinatured ken kinamannakaawat.
NATURED NI JESUS
3. Ania ti kinatured, ken kasanotayo a maaddaan iti dayta?
3 Ti kinatured pabilgennatayo a mangdaer iti pakarigatan. Kaipapanan dayta ti “saan nga isusuko iti rigat,” “panangitandudo iti umiso,” ken “panangsango iti rigat buyogen ti dignidad wenno pammati.” Ti kinatured kakuykuyogna ti buteng, namnama, ken ayat. Kasano? Ti panagbuteng iti Dios paturedennatayo a di agbuteng iti tao. (1 Sam. 11:7; Prov. 29:25) Ti pudpudno a namnama tulongannatayo a mangipamaysa iti panunottayo iti masanguanan imbes nga iti mapaspasarantayo a pakasuotan. (Sal. 27:14) Ti managsakripisio nga ayat pagbalinennatayo a natured uray agpeggad ti biagtayo. (Juan 15:13) Maaddaantayo iti tured no agtalektayo iti Dios ken surotentayo dagiti addang ti Anakna.—Sal. 28:7.
4. Kasano nga impakita ni Jesus ti kinatured iti “tengnga dagiti mannursuro” idiay templo? (Kitaen ti ladawan iti rugi ti artikulo.)
4 Situtured nga intandudo ni Jesus no ania ti umiso uray idi agtawen pay laeng iti 12. Paliiwem no ania ti napasamak kenkuana idi adda “idiay templo, a situtugaw iti tengnga dagiti mannursuro.” (Basaen ti Lucas 2:41-47.) Dagidiay a mannursuro pagaammoda ti Mosaiko a Linteg kasta met dagiti inaramid ti tao a tradision a namagbalin a nakarigrigat a tungpalen ti Linteg. Ngem saan a nagbuteng ni Jesus, a nagulimek lattan; ‘nagsalsaludsod kadakuada.’ Siempre, saan a gagangay a salsaludsod ti maysa a nausioso nga ubing ti inyimtuodna. Panunotem a salsaludsodan ni Jesus dagiti nalalaing a mannursuro iti mamagpanunot a salsaludsod nga urayda la nagtugaw a nagimdeng. Ken napaay la ketdi dagita a mannursuro no pinadasda nga allilawen ni Jesus babaen iti makatikaw a salsaludsod. Amin a dumdumngeg, pakairamanan dagiti mannursuro, ‘nasdaawda iti pannakaawatna ken kadagiti sungbatna,’ a nalawag a nangitandudo iti kinapudno ti Sao ti Dios.
5. Kadagiti ania a pamay-an nga impakita ni Jesus ti kinaturedna bayat ti ministeriona?
5 Impakita ni Jesus ti kinatured iti nadumaduma a pamay-an bayat ti ministeriona. Situtured nga imbutaktakna ti ar-aramiden dagiti lider ti relihion a panangallilaw kadagiti tattao babaen kadagiti palso a sursuro. (Mat. 23:13-36) Sinarangetna ti makadadael nga impluensia ti lubong. (Juan 16:33) Intultuloyna ti nangasaba uray no adu ti bumusbusor kenkuana. (Juan 5:15-18; 7:14) Namindua a situtured a dinalusanna ti templo, a pinapanawna dagiti mangtultulaw iti pudno a panagdayaw sadiay.—Mat. 21:12, 13; Juan 2:14-17.
6. Kasano nga impakita ni Jesus ti kinatured iti maudi nga aldawna ditoy daga?
6 Mapabileg ti pammatim no usigem ti kinatured ni Jesus a mangsango iti panagsagaba. Panunotem ti kinatured nga impakitana iti maudi nga aldawna ditoy daga. Ammona idin dagiti agsasaruno a mapasamak kas resulta ti pannakaliputna. Nupay kasta, bayat ti pannangan iti Paskua, kinuna ni Jesus ken Judas: “Ti ar-aramidem aramidemon a nadardaras pay.” (Juan 13:21-27) Iti hardin ti Getsemani, awanan buteng nga inyam-ammo ni Jesus ti bagina kadagiti soldado a mangtiliw kenkuana. Nupay agpegpeggad idin ti biagna, inkanawana latta ti biag dagiti adalanna. (Juan 18:1-8) Idi naimbestigar iti Sanhedrin, situtured nga imbagana nga isu ti Kristo ken Anak ti Dios, uray ammona nga agbirbirok ti nangato a padi iti rasonna a mangpapatay kenkuana. (Mar. 14:60-65) Nagtalinaed a matalek ni Jesus agingga iti ipapatayna iti kayo a pagtutuokan. Idi mauyosen ti maudi nga angesna, impukkawna: “Naitungpalen!”—Juan 19:28-30.
TULADEN TI KINATURED NI JESUS
7. Dakayo nga agtutubo, ania ti panagriknayo ta maysakayo a Saksi ni Jehova, ken kasano a maipakitayo ti kinaturedyo?
7 Kasanotayo a matulad ti kinatured ni Jesus? Iti eskuelaan. Dakayo nga agtutubo, ipakpakitayo a naturedkayo no dagus nga iyam-ammoyo a maysakayo a Saksi ni Jehova, uray no uyawendakayo dagiti kaklaseyo wenno ti sabsabali. No kasta ti aramidenyo, ipakpakitayo nga ipagpannakkelyo ti panangawityo iti nagan ni Jehova. (Basaen ti Salmo 86:12.) Mabalin a kombinsirendakayo a mamati iti ebolusion. Ngem makapagtalekkayo nga umiso ti panamarsua nga ibagbaga ti Biblia. Mabalinyo nga usaren ti broshur a The Origin of Life—Five Questions Worth Asking tapno makaipaaykayo iti makakombinsir a sungbat kadagidiay mayat a mangammo iti “rason maipaay iti namnama nga adda kadakayo.” (1 Ped. 3:15) Kas resultana, naragsakkayo ta ammoyo nga indepensayo ti kinapudno iti Sao ti Dios.
8. Ania dagiti panggapuantayo a situtured a mangasaba?
8 Iti ministeriotayo. Kas pudno a Kristiano, masapul nga itultuloytayo ti ‘agsao a situtured babaen ti autoridad ni Jehova.’ (Ara. 14:3) Ania dagiti panggapuantayo a situtured a mangasaba? Ammotayo a kinapudno ti ikaskasabatayo gapu ta naggapu dayta iti Biblia. (Juan 17:17) Bigbigentayo a ‘katrabahuannatayo ti Dios’ ken supsuportarannatayo ti nasantuan nga espirituna. (1 Cor. 3:9; Ara. 4:31) Ammotayo a no sireregta a mangasabatayo, ipakpakitatayo ti debosiontayo ken Jehova ken ti ayattayo iti padatayo a tao. (Mat. 22:37-39) Gapu ta naturedtayo, saantay a sumardeng a mangasaba. Imbes ketdi, determinadotayo a mangibutaktak kadagiti ulbod a doktrina a mangbulbulsek iti panunot dagiti tattao. (2 Cor. 4:4) Ken itultuloytayo latta nga ikasaba ti naimbag a damag uray saandatay nga ipangpangag, lalaisendatayo, wenno busbusorendatayo.—1 Tes. 2:1, 2.
9. Kasano a maipakitatayo ti kinatured no agsagsagabatayo?
9 No agsagsagabatayo. No agtalektayo iti Dios, ikkannatayo iti pammati ken tured a mangibtur kadagiti pakarigatan. Agladingittayo no matay ti maysa nga ipatpategtayo iti biag, ngem saantayo a maawanan iti namnama. Naan-anay nga agtalektayo a pabilgennatayo ti “Dios ti amin a liwliwa.” (2 Cor. 1:3, 4; 1 Tes. 4:13) Mabalin a marigatantayo no adda nakaro a sakittayo wenno nadangrantayo, ngem saantayo nga ikompromiso ti pammatitayo. Ditay awaten ti aniaman a panangagas a maisalungasing kadagiti prinsipio ti Biblia. (Ara. 15:28, 29) No maup-upaytayo, mabalin a ‘kondenarennatayo ti pusotayo.’ Ngem saantayo a sumuko gapu ta agtalektayo iti Dios nga “asideg kadagidiay nadunor ti pusoda.” *—1 Juan 3:19, 20; Sal. 34:18.
MANNAKAAWAT NI JESUS
10. Ania ti pannakaawat? Kasano nga agsao ken agtignay ti maysa a mannakaawat a Kristiano?
10 Ti pannakaawat ket panangilasin iti umiso ken di umiso, sa kalpasanna, panangikeddeng a mangaramid iti umiso. (Heb. 5:14) Nadepinar met dayta kas “abilidad a mangaramid iti umiso a pangngeddeng mainaig iti naespirituan a bambanag.” Ti maysa a mannakaawat a Kristiano ket agsao ken agtignay iti wagas a makaay-ayo iti Dios. Ti kasta a tao pilienna ti sasao a makatulong iti sabsabali imbes a makapasakit kadakuada. (Prov. 11:12, 13) Isu ket “nabannayat nga agunget.” (Prov. 14:29) Magna a “sililinteg,” nga agtalinaed iti umiso a dalan nga agturong iti biag. (Prov. 15:21) Kasanotayo nga agbalin a mannakaawat? Masapul nga adalentayo ti Sao ti Dios ken iyaplikartayo ti maadaltayo. (Prov. 2:1-5, 10, 11) Dakkel ti maitulong ti panangusigtayo iti ulidan ni Jesus, ti perpekto nga ulidan iti panangipakita iti pannakaawat.
11. Kasano nga impakita ni Jesus iti panagsasaona nga isu ket mannakaawat?
11 Impakita ni Jesus ti pannakaawat iti amin a sinao ken inaramidna. Iti panagsasaona. Impakitana ti pannakaawat iti panangikasabana iti naimbag a damag, a nagaramat iti “makaay-ayo a sasao” a namagsiddaaw kadagiti dimngeg kenkuana. (Luc. 4:22; Mat. 7:28) Masansan a nagbasa wenno nagadaw iti Sao ti Dios. Ammona no ania a kasuratan ti maitutop nga usarenna. (Mat. 4:4, 7, 10; 12:1-5; Luc. 4:16-21) Inlawlawag met ni Jesus ti Kasuratan iti pamay-an a magutugot ti puspuso dagiti agdengdengngeg kenkuana. Idi napagungar, bayat a makisarsarita iti dua nga adalan nga agturong iti Emmaus, “imbuksilanna kadakuada ti bambanag maipapan iti bagina kadagiti amin a Kasuratan.” Kinuna dagiti adalan idi agangay: “Saan kadi a rumayrayray ti pusota . . . bayat a lukluktanna idi a naan-anay kadata dagiti Kasuratan?”—Luc. 24:27, 32.
12, 13. Aniada a pagarigan ti mangipakita a saan nga alisto nga agpungtot ni Jesus ken nainkalintegan?
12 Iti emosion ken kababalinna. Ti pannakaawat ti timmulong ken Jesus a mangkontrol iti emosionna, isu a “nabannayat nga agunget.” (Prov. 16:32) ‘Naalumamay ti kababalinna.’ (Mat. 11:29) Kanayon nga inan-anusanna dagiti adalanna uray masansan nga agkamalida. (Mar. 14:34-38; Luc. 22:24-27) Nagtalinaed a kalmado uray di nainkalintegan ti pannakatratona.—1 Ped. 2:23.
13 Nagbalin met a nainkalintegan ni Jesus gapu iti pannakaawatna. Saan a nagpannuray iti sasao ti Mosaiko a Linteg; natarusanna ti kababagas ti Linteg ket nagtignay maitunos iti dayta. Kas pagarigan, usigentayo ti salaysay iti Marcos 5:25-34. (Basaen.) Maysa a babai nga agpadpadara ti nakilinnetlet iti bunggoy, sinagidna ti kawes ni Jesus, ket napaimbag. Ibilang ti Linteg a narugit daytoy a babai, isu a saanna a rumbeng a sagiden ti asinoman. (Lev. 15:25-27) Ngem saan a pinagungtan ni Jesus ti babai a nangsagid iti kawesna. Imbes ketdi, impakitana ti “asi ken kinamatalek” gapu ta ammona a dagitoy a kualidad ket karaman iti “nadagdagsen a bambanag iti Linteg.” (Mat. 23:23) Imbaga ni Jesus: “Anak, ti pammatim pinaimbagnaka. Mapanka a sitatalna, ket sumalun-atka koma iti nadagsen a sakitmo.” Anian a nagsayaat a pagarigan no kasano a ti pannakaawat tinignayna ni Jesus a mangipakita iti asi!
14. Ania a biag ti pinili ni Jesus, ken kasano a nagtalinaed iti dayta?
14 Iti wagas ti panagbiagna. Makita a mannakaawat ni Jesus ta pinilina ti umiso a wagas ti panagbiag ken nagtalinaed iti dayta. Impamaysana ti biagna iti panangikasaba iti naimbag a damag. (Luc. 4:43) Nangaramid met kadagiti desision a timmulong kenkuana nga agtultuloy a mangipamaysa ken mangitungpal iti trabahona. Pinagbalinna a simple ti biagna tapno mausarna iti ministerio ti amin a tiempo ken pigsana. (Luc. 9:58) Ammona a kasapulan a sanayenna ti sabsabali a mangitultuloy iti trabaho kalpasan ti ipapatayna. (Luc. 10:1-12; Juan 14:12) Inkarina kadagiti pasurotna a suportaranna dayta a trabaho “agingga iti panungpalan ti sistema ti bambanag.”—Mat. 28:19, 20.
TULADEN TI KINAMANNAKAAWAT NI JESUS
15. Kasano a maipakitatayo iti panagsasaotayo a mannakaawattayo?
15 Usigentayo ti sabali pay a pamay-an a matuladtay ni Jesus. Iti panagsasaotayo. No kasarsaritatayo dagiti kapammatiantayo, agusartayo koma kadagiti sasao a makapabileg imbes a makapaupay. (Efe. 4:29) No isarsaritatayo kadagiti tattao ti maipapan iti Pagarian ti Dios, ti koma panagsaotayo ket “natemplaan iti asin.” (Col. 4:6) Ikagumaantayo nga ammuen ti kasapulan ken paginteresan dagiti kaskasabaantayo ken pilientayo dagiti maitutop a sasao. Laglagipentayo a no nadayaw ti panagsasaotayo, mabalin nga aginteres dagiti tattao ken magutugot ti pusoda iti mensahetayo. Maysa pay, ikagumaantayo nga usaren ti Biblia no ilawlawagtayo dagiti patpatientayo. No kasta, pagbalbalinentayo dayta kas autoridadtayo ken basaentayo dayta agingga’t mabalin. Bigbigentayo nga adayo a nabilbileg ti mensahe ti Biblia ngem iti aniaman nga ibagatayo.—Heb. 4:12.
16, 17. (a) Kasanotayo a maipakita a nabannayattayo nga agpungtot ken nainkalintegantayo? (b) Kasano a makapagtalinaedtayo a nakapokus iti ministerio?
16 Iti emosion ken kababalintayo. Ti pannakaawat tulongannatayo a mangkontrol iti emosiontayo, a pagbalinennatayo a ‘nabannayat nga agpungtot.’ (Sant. 1:19) No adda nakasair kadatayo, ikagumaantayo a tarusan no apay a kasta ti naisao wenno naaramidna. Ti kasta a pannakatarus pabaawenna ti pungtot ken tulongannatayo a ‘mangpalabas iti salungasing.’ (Prov. 19:11) Ti pannakaawat tulongannatayo met nga agbalin a nainkalintegan. Gapuna, saan koma a nalabes ti ekspektarentayo kadagiti kakabsattayo, a laglagipentayo a mabalin a maipaspasangoda kadagiti problema a ditay naan-anay a maawatan. Sidadaantayo koma a dumngeg kadagiti kapanunotanda ken agpabus-oytayo no kasapulan, a ditay ipilit ti panangmatmattayo.—Fil. 4:5.
17 Iti wagas ti panagbiagtayo. Kas paspasurot ni Jesus, ammotayo nga awanen ti dakdakkel pay a pribilehio ngem iti pannakiraman iti trabaho a panangikasaba iti naimbag a damag. Agtalinaedtayo iti dalan nga agturong iti biag babaen ti panangaramidtayo kadagiti desision a makatulong iti panangipamaysatayo iti ministeriotayo. Iyun-unatayo dagiti naespirituan a bambanag ken pagtalinaedentayo a simple ti biagtayo tapno maipaaytayo ti tiempo ken pigsatayo iti kapatgan a trabaho a panangasaba sakbay nga umay ti panungpalan.—Mat. 6:33; 24:14.
18. Kasanotayo a makapagtalinaed iti dalan nga agturong iti pannakaisalakan? Ania koma ti determinasionmo?
18 Saan kadi a makaparagsak a maammuan ti sumagmamano kadagiti makaay-ayo a kualidad ni Jesus? Anian a makagunggona nga adalen ti dadduma pay a kualidadna ken sursuruen no kasano ti agbalin a kas kenkuana. Determinadotayo ngarud koma a mangsurot iti ulidanna. No kasta ti aramidentayo, makapagtalinaedtayo iti dalan nga agturong iti pannakaisalakan ken ad-adda a sumingedtayo ken Jehova, Daydiay naan-anay a tinulad ni Jesus.
^ par. 2 Naisurat ti 1 Pedro 1:8, 9 para kadagiti Kristiano nga addaan iti nailangitan a namnama. Ngem agaplikar met dagita a sasao kadagidiay addaan iti namnama nga agbiag ditoy daga.
^ par. 9 Para iti dadduma nga ulidan ti kinatured iti laksid ti panagsagaba, kitaen ti Pagwanawanan a Disiembre 1, 2000, panid 24-28; Agriingkayo! nga Abril 22, 2003, panid 18-21; ken Enero 22, 1995, panid 11-15.


c: text/html

text:
KAMALIG
Paulo ti Sarita: Pait ti Ubbog iti Disierto.
Sarita ni: Julio V. Belmes
Maysa a namsek a sarita. Napintas ti namay-an ti author. Ammona iti inar-aramidna a pinangtiliw kadagiti readers ti immatangda. Ammona dagiti insawsawangna (author) wenno inlaga a balikas kadagiti binatogna. (Ta maysa met idi nga OFW ti author). Makapatengngel iti anges kabayatan iti inka panangbasa.
Ti balabala ti sarita: Maipapan daytoy iti nabalud nga OFW iti Saudi Arabia. Balud nga awanan iti pigsa a mangdawat iti tulong kadagiti pamiliana wenno iti gobierno tapno mawayawayaan. Nakapukos ti sarita iti kinaadda ti balud iti uneg ti selda nga isu iti pangbasbasaanna kadagiti surat ni baketna ken kabsatna a dina nasungbatan ken dina pay nabasa. Ditoy a mawarwar ti sarita, no apay a nabalud ken no ania dagiti linaon ti surat a pakainaigan ti biagna.
Nairamraman laeng iti basol ti bidana ni Samuel. Isu a nabalud. Nairana nga agtartrabaho idi sumangpet ni Edgar a mangsapsapul iti nobiana iti balay. Nagpursar ni Edgar a simrek ngem di palubosan ti guardia. Napasamak ti ranget. Dimteng ti polisia ket iti kinaadda ni Samuel dita, nairaman a napabasol.
Iti pannakabalud ni Samuel, agrigat met ti pamiliana. Nakikamalala ni baketna. Nagsardeng a nagiskuela dagiti annakda. Iti di agbayag nagpakamatay ti anakda a balasang ken nagpukaw met ti barito.
Iti sarita, nakapimpintas ken nakapappapati iti bersion ti kabibiag ni Samuel iti Saudi Arabia. Makuna a nakapappapati a pagteng dagiti nailaga. Amin a pasamak ket pulido a pagteng ken awan iti pagkunaam, malaksid iti saan a nadukomento a salaysay ni Fatima Sharwawa, ti Indonesiana katulong, ta makita ken madlaw a minapolar daytoy ti author ti umuna a paset daytoy ket isu met laeng ti synopsis wenno summary ti pagteng sadiay Saudi.
Ngem nagbiddut ti author iti inlagana a pagteng no maipapan iti pakasaritaan ti pamiliana. Morbid unay nga aydea wenno kapanunotan para iti maysa a salip. Pudno man a napasamak ken mapasamakto, saan a rekomendado a topiko para iti salip iti sarita. Ta iti salip ket saan laerng a pinnintasan iti pannakasuratna no dipay ket pinnintasan iti aydea.
“No morbid unay, saan a napintas ta awan iti maitedna a pagsayatan
dagiti agbasbasa. Isu a nasken iti panangliklik ti nakaro unay a morbid
a pagteng no mabalbalin kadagiti sarita nga isalip. Ngamin salip ti
pinnintasan ti sarita daytoy. No pinnintasanen no kuna, napipintas dagiti
banag a mailaga…”
Dayta man kuna daydi Pelagio A. Alcantara, iti diskusionmi iti uneg ti dyip nga agturong iti downtown San Fernando no ania ti paniriganna wenno kapanunotanna maipapan iti napintas nga isalip iti sarita. Ti nagdamag idi ket daydi Bagnos Cudiamat. Kaduami iti uneg ti dyip da apo Juan SP Hidalgo, Jr., Nid Anima, Pedrito Sanidad, Art de Castro ken maysa pay nga agapeliedo iti Lopez a taga Philipine Information Agency a nagmaneho. Gapgapumi idi iti Kapitolio, a nakapasamakan ti GUMIL La Union Seminar Workshop 1990.
“Positive hindsight…”
Dayta met ti kuna ni Manuel S. Diaz iti komentona iti napintas a sarita nga impablaak ti Bannawag. Addaan kano iti positibo a pagtungpalan iti inka sinurat. Ket dayta a positibo a pagtungpalan wenno ngudo ti sarita adda ti maitedna a pagsayaatan uray pay no ti inka sinurat a topiko ket maipapan iti negatibo a banag.
Ni apo Manuel S. Diaz ti maysa kadagiti hurado itoy a salip. No ibasar kadagiti naglabas a pasalip, dagitoy dagiti patiek a mangay-ayon a rumbeng ti kinaaddda ti redeeming quality kadagiti negatibo a sarita: Dionisio S. Bulong (maysa met a hurado itoy a salip), Juan S. P. Hidalgo, Jr., Reynaldo A. Duque, Crispina Belen ken ti kaingungotna a ni Leonardo, Dr. Noemi Ulep-Rosal ken ti kaingungotna, Herminio Calica ken Greg Laconsay. No dagitoy ti naghurado ket awan ti redeeming quality ti negatibo a saritam, dimon namnamaen a mangabakka pay iti maysa kadagiti major prizes.
Ket no paliiwen met dagiti nangabak itoy a salip, napakapositibo ti ngudo wenno gibus dagiti sarita a nangabak kadagiti major prizes. Ala, usigenyo manen a, basaenyo manen ida ket pagkukumperaenyo ida.
Isu daytoy ti aw-awagan ni apo Diaz iti hindsight.
Namin-adu metten a beses a dinakamattayo kadagiti komentotayo kadagiti nangab-abak a sarita kadagiti nadumaduma a pasalip iti kinapositibo a ngudo ti sarita. Masapul a positibo.
Ta kunatayo pay, saan a napintas nga isuratmo dagiti parikut, rinuker, riper ken daddduma pay a negatibo a banag no dimo met ammo nga ited ti solusion dayta a parikut. Ti solusion a makunkuna ditoy ket dayta hindsight a kunkuna met laeng ni Diaz.
Ngamin, kas iti naynay nga maibagbaga, saan laeng a mangpasangit, mangpakatawa, ken dadduma pay, ti akem ni mannurat no dipay ket koma kangrunaanna iti pangidiayana iti posible a solusion dagiti parikut a sinuratna. Ta dagiti sinurat ket posible a napasamak iti pudno a biag wenno mapasamakto. Ken kas depinision payen a, no ania ti kayat a sawen ti sarita.
Kitaentayo a nalaing ti sarita:
Iti biag ni Samuel iti Saudi. Kinawesan ni author kadagiti pagteng a kinaadda iti pinget ken pannakibakal iti biag iti laksid iti kinaawan. Sana inggibus iti trahedia, krimen, inhustisia ken di naintaoan a pagteng.
Iti biag ti pamilia. Nakikamalala ti asawa, nagpakamatay nga anak. Nagpukaw nga anak. narakrak a pamilia.
No dasigentayo a nalaing, napakanegatibo ti panirigan ni author iti sarita. Indiayana dagiti pagteng a posible a patien a napasamak wenno mapasamakto. Dagiti pagteng a posible met a mangited iti impluensia kadagiti readers a mangtulad kadagiti pagteng nga inaramid dagiti karakterna.
Agsipud iti kinaawan iti positive hindsight wenno positibo a ngudo ti sarita, ngarud, kunaen a ti kayat a yallatiw a mensahe ti sarita ket dagiti pagteng a negatibo a kas iti napasamak iti sarita? Adda ti posibilidadna, saan kadi? Maysa a nakabilbileg nga impluensia dagiti sinurat lalo kadagiti sisasango iti nauneg a gungugong ti depression. Ket ti aniaman a nabasa a kalakaan nga aramiden tapno mapaksiat daytoy a depression ket posible a maaramid uray pay no daytoy ket agdadata nga ammo a saan a nasayaat nga aramid wenno dakes, ngamin ti importante ditoy ket ti pannakaalut-ot iti gungugong ti depression.
Ket no ti maysa nga ina nga addaan met iti umarngi a kasasaad dagiti karakter ket nabasada daytoy a sarita, di kadi adda met ti posibilidad a tuladenda ti panangbaybay-ada kadagiti annakda ken panangliputda ti asawada? Adda posibilidadna, saan? Ta maimpluensia dagiti basbasaen.
Agsipud iti kinaawan iti positive hindsight ti sarita, ngarud, dagiti pagteng a nailaga, a kas iti pannakikamalala ti asawa ti OFW, ti pannakabaybay-a dagiti annak, ti panagpakamatay ti maysa nga anak, ti panagpukaw ti maysa pay nga anak ket okey laeng nga aramiden inkaso no ti maysa a pamilia ket kapadana ti situasion iti sarita? Adda posibilidadna, saan kadi?
Ngarud, ania koma dagiti nasayaat iti ngudo ti sarita?
Ti kinaadda koma ti positive hindsight.
Isu met laeng daytoy ti redeeming quality ti sarita. Isu ti mangallangon iti kinarugit a naiparang iti sarita tapno agbalin a napintas.
Daytoy ti mangsaka, mangsubbot kadagiti banag a posible a bunga ti saan a nasayaat nga impluensia iti sinurat.
Itoy a sarita ni Belmes, awan met ti nasayaat nga impluensiana kadagiti agbasbasa. Negatibo ti mapidut.
Ngamin imparangna dagiti nalaad a pagteng ngem saan met ngarud a nangited, nangiproponer, nangisingasing iti posible a solusion ti indiayana a parikut ti gimong. Saan a naakem ti sarita ti ridaw ti panagbalbaliw.
Iti kaudian a tallo a tawen (2003-2005), iti laksid dagiti imbagbagatayo a positibo a ngudo, (hindsight), positibo a panirigan (insight), nagsurattayo met kadagiti nakaad-adu a negatibo a panirigan, negatibo a ngudo, ken kinaawan iti redeeming quality dagiti naiparang a negatibo a pagteng, ket insalipko. Ania iti nagbanaganna? Saanda a nakadilamot iti premio. Inrantak nga inaramid dayta a banag, tapno iti kasta ket maikkan laeng iti pudno nga ekspieriensa ken pammaneknek dagiti sawsaw-ek maipapan itoy a banag.
Suerte daytoy a sarita ni Belmes, ta innem amin dagiti mangabak. No saan, no tallo laeng ti premio a kas kadagiti dadduma a kontes, saan koma met a nakadilamut iti premio.
Wen, napintas ti pannakaisuratna. Wen, napintas ti pannakabalabalana. Napintas ti topiko ta makaawis iti immatang ken makawis iti simpatia dagiti agbasbasa. Ngem agpatingga laeng dita. Awan iti maitedna a pagsayaatan dagiti agbasbasa a kas bunga iti panangbasada kadayta a sarita no tuladenda dagiti pagteng a napamasak iti sarita.
Dayta perception after the fact ket importante la unay a banag iti salip ti sarita. Ti salip a kas salip iti pinnintasan.
Apay saan kadi a mabalin a suraten dagiti banag a kayat a suraten idinto ta addaantayo met iti wayawaya wenno freedom of the press ken freedom of expressions?
Lalo la unay dayta freedom of expressions.
Makaisemak pay ket idi imbarsakda kaniak daytoy a saludsod. Lalo ket maysa pay ni author kadagiti kinomentoak, inikkak iti kastoy met laeng a komento ken panirigan iti saritana a naisalip.
Wen, apay ket a saanen? Mabalin a suraten, suraten! Addaanka iti wayawaya. Addaanka iti freedom of expression. Addaanka amin iti wayawaya a mangisurat iti kayatmo nga isurat uray pay no daytoy ket pagbalinem a naalas kadagiti amin a kaaalasan a pagteng. Apay ket a saan a mabalinen? Suratem! Ania la ketdin nagbayagkan…!
Ikontesmo iti pasalip, kunam? Ikontesmon, ania la ketdin nagbayagkan…!
Mabalin, ikontesmo, apay ket a saan a mabalinen nga ikontes ket addaanka met iti freedom of expressions.
Ngem isublik met la kenka ti saludsodmo. Mangabak ngata dayta nga insalipmo?
Damagem ita iti bagim. Honestly, damagem dayta bagim.
Mangabakak ngata? kunam man iti bagim.
No siak, kas paliiwko, kas eksperiensak a kas hurado, kas eksperiensak a kas mannurat, a kas pinaliiwko ken inaramidko iti napalabas a tallo a tawen (2003-2005), kas iti napamasak itoy a salip, ad-adda a mangabak dagiti addaan iti positive hindsight.
Dagiti kakastoy a sinurat (negatibo nga awanan iti positive hindsight) ket napintas a material a para pablaak, apay ket a saanen. Sinurat met dayta. Sarita dayta. Apay ketdin a saan a material para pablaak no napintas ti pannakasuratna? Makaay-ayo ti pannakasuratna?
Ngem daytoy met ti saludsod? Material kadi met dayta a para iti salip?
Ti salip ket pinnintasan. Nasken ngarud nga adda ti mapidut, maadaw, matulad dagiti dear readers a napakapositibo a panirigan, ugali, aramiden, idoloen no isu, wenno dipay ket sungbat ti nabayagen a parikutda met no isuda ket addaanda met iti kapada a biag iti kas iti topiko a nadakamat. Daytoy ket material para iti salip. Kastoy ti material a para salip.
Material a para pablaak. Dagiti agtinag a kas entertainment: pagkatawaen, pagsangiten, paglidayen, ipasidong iti estado iti kinaay-ay wenno pannakisimpatia iti tao nga agsagsagaba iti nakana a liday, trahedia, saan a malapdan a pasamak a nangibunga iti limdo ken dadduma pay a rikna.
Ngem ti trend wenno taray ti sarita-Iluko iti agdama a panawen ket saanen a nakapulpulos nga entertainment. Dakkelen ti nagbaliwanna ti Literatura ni Saluyot. Entertainment man dagiti dadduma a sarita, addaanda met dagiti makunkuna a literary value.
Ti literary value ken ti hindsight a lablabidentayo ket dakkel la unay iti pagkanaiganda.
Kinapudnona, daytoy a sarita ti kapipintasan amin iti pannakaisuratna, kaniak a biang. Nasiken, namsek, saan a palawapaw dagiti karakter, nakabilbileg dagiti balikas a naaramat.
Ngem saan a nasaka, nasubbot, naallangon ti dayawna ti nalaad a parang. Nayaw-awan dayta redeeming quality a literary term.
Ket ti pannakaiyaw-awan ti redeeming quality ti sarita, naiyaw-awan met ti premiona, nga isu koma ti Umuna a Gungguna. Ti kinapintasna, wenno uray isu ti kapipintasan iti pannakaisuratna, impababa ti negatibo a kapanunotan. Ket tapno maallangon, masaka, masubbot dayta a negatibo a kapanunotan, nasken nga allangonen, sakaen, subboten ti redeeming quality ket agtalinaed ti kinapintasna.
Bukodko laeng a panirigan daytoy. Ti pangngeddeng ket adda kenkan, kailian, no patiem wenno saan. Total saritaan met laeng daytoy, saan kadi? ##
Monday, July 25, 2005
Sta. Rafaella Ilocano Community Literary Awards
KAMALIG

robotstxt: allowed

filter: keep


text:
Papa Leon XI
Ni Papa Leon XI (2 Hunio 1535 – 27 Abril 1605), naipasngay a ni Alessandro Ottaviano de' Medici, ket isu ti Papa manipud idi 1 Abril 1605 aginggana idi 27 Abril iti isu met laeng a tawen.
Biograpia[urnosen | urnosen ti taudan]
Isu ket naipasngay idiay Florensia: ti inana, ket ni Francesca Salviati, nga isu ket anak a babai ni Jacopo Salviati ken ni Lucrezia de' Medici, kansat a babai ni Leon X, bayat a ti amana, a ni Ottaviano, ket adadayo kaputotan ti pamilia a Medici. Kalpasan ti naladaw a panagrugi, isu ket naikeddeng a padi, ken ni Cosimo I de' Medici, Nalatak a Duke iti Toskana, ket nagipatulod kaniana a kas ti embahador kenni Papa Pio V, ti puesto a tinengtengngelna para kadagiti sangapulo ket lima a tawtawen. Ni Gregorio XIII ket nagaramid kaniana a kas ti obispo iti Pistoia idi 1573, ti arsobispo iti Florensia isi 1574, ken Kardinal-Padi iti Santi Quirico e Giulitta idi 1583.
Idi 1596, ni Clemente VIII ket nangipatulod kaniana aks legado idiay Pransia nga idiay ket reina ni Maria de' Medici . Ni Alessandro ket gayyem ken disipulo iti ni Santo. Felipe Neri.
Idi 14 Marso 1605, sangapulo ket maysa nga aldaw kalpasan ti ipupusay ni Clemente VIII, dagiti 62 a kardinal ket simrekda ti timpuyogan. Ti prominente kadagiti kandidato para iti papa dagiti nalatak a historiador a ni Baronius ken ti nadayeg a Hesuita a kontrobersialista a ni Robert Bellarmine. Ngem ni Pietro Aldobrandini, ti daulo tipartido Italiano kadagiti kardinal, ket nakikadua kadagiti Pranses a kardinal ken nangiyeg ti panakabutos ni Alessandro a naisuppiatan ti naiyebkas a kayat ni Ari Felipe III iti Espania. Ni Ari Enrique IV iti Pransia ket naibagbaga a nakagastos ti 300,000 nga écu iti panagipanagato ti panakakandidato ni Alessandro. Idi 1 Abril 1605, ni Alessandro ket naipangato ti trono ti papa iti nagan a Leo XI a nagan ti ulitegna a ni Papa Leon X, nga isu idin ket agtawen ti pito pulo, ngem nagsaksakit kalpasan ti panakoronasionna ken pimmusay ti uneg ti maysa a bulan.
Dagiti silpo ti ruar[urnosen | urnosen ti taudan]
Midia a mainaig kenni Leon XI iti Wikimedia Commons


text:
Wednesday, July 25, 2012
TI PEDERASION TI DAY CARE ITI NUTRITION MONTH
Cabugao, Ilocos Sur – Nagprograma ti Pederasion ti Day Care Centers iti Munisipalidad iti Municipal Nutrition Month Celebration idi Hulio 24, 2012 idiay Day Care Center Building, NISTC Compound, Brgy. Baclig, Cabugao, Ilocos Sur a no sadino aditoy ket nagatendar dagiti Day Care Teachers ken Day Care Parents Group iti nadumaduma a barangay ti Munisipalidad.
Linuktan ni Ms. Liza Somera, Day Care Worker ti Brgy. Sabang ti programa babaen iti maysa nga Opening Prayer ken National Anthem ni Mr. Thaddeus Savella, DCW ti Brgy. Baclig.
Pinasangbay ni Mr. Rudy Ilar, Federated President, DCWA, dagiti padana a Day Care Teachers, nagannak, sangaili ken bisita. Innayonna a ti panangselebrar ti “Nutrition Month” ket maikintal iti isip ti pateg ti sustansia a lak-amen ti ubbing kas pamuonan a pundasion ti panagdakkelna. Diniskutirna ti kaipapanan ti Tema: “Pagkain ng gulay ugaliin, araw araw itong ihain”. Nagyaman pay isuna iti LGU a mangipapaay ti pagsayaatan dagiti ubbing ken agisursuro.
Naibaet ti intermission number ti Selected DCSPG, NISTC Day Care Center. Kalpasanna, impaay ni SB Member Dr. Carlito S. Pano, Chairman, Committee on Health/Social Services. Inallukoyna ti sapasap nga ipakita ti panagpatanor ken pannangan ti nateng tapno mapatuladan dagiti ubbing. Natalek a nagsarita nga iti nateng ti gubuayan ti pigsa, salun-at ken biag ti sangkatawa-an. Imbinsana met ti pammateg ti LGU iti pakaseknan ti Day Care.
Kalpasanna, naiwayat ti Contest Proper iti Nutri-Quiz, Daniw ken Nutri-Jingle. Nagpaay a Hurado da: Mr. Daren Garcia, Mr. Hanziel Edgardo Seguritan ken Ms. Sylvia Balbas. Nagpaay nga emcee da Mr. Rudy Ilar ken Mr. Ferico Arcebal. # (Web In-Action)
Dagiti sumaganad ti nagballigi iti pakontes:
Posted by Bayan ng Cabugao, Ilocos Sur at 10:46 AM
Subscribe to: Post Comments (Atom)


text:
1922
Ti 1922 ket maysa a kadawyan a tawen a nangrugi iti Domingo (iparang ti silpo ti napno a kalendario) iti kalendario a Gregoriano (dominikal a letra A).
Paspasamak[urnosen | urnosen ti taudan]
Enero[urnosen | urnosen ti taudan]
- Enero – Mangrugi ti tawen iti kadakkelan a gay-at ti Imperio a Britaniko, a mangsakop daytoy iti pagkapat iti lubong ket nagturturay kadagiti sumurok a maysa kadagiti uppat a tattao iti lubong.
- Enero 29 – Nawaswas ti kappon ti Costa Rica, Guatemala, Honduras ken El Salvador.
Pebrero[urnosen | urnosen ti taudan]
- Pebrero 6 – Sinaruno ni Papa Pio XI (Achille Ratti) ni Papa Benedicto XV, tapno agbalin nga iti maika-259 a papa.
Abril[urnosen | urnosen ti taudan]
- Abril 3 – Naidutok ni Joseph Stalin a kas Sekretario heneral ti Komite Sentral ti Partido Komunista ti Sobiet.
- Abril 13 – Linukatan ti estado ti Massachusetts amin dagiti publiko nga opisina para iti babbai.
Naipasngay[urnosen | urnosen ti taudan]
Enero[urnosen | urnosen ti taudan]
- Enero 17 – Betty White, Amerikana nga aktres, personalidad ti telebision ken aktibista ti nam-ay ti ayup
- Enero 21 – Paul Scofield, Ingles nga aktor (pimmusay 2008)
Marso[urnosen | urnosen ti taudan]
- Marso 8 – Cyd Charisse, Amerikana nga aktres ken sumasala (pimmusay 2008)
Hunio[urnosen | urnosen ti taudan]
- Hunio 10 – Judy Garland, Amerikana a kumakanta ken aktres (pimmusay 1969)
Agosto[urnosen | urnosen ti taudan]
- Agosto 19 – Stephen Wurm, naiyanak idiay Hungaria nga Australiano a lingguista (pimmusay 2001)
Nobiembre[urnosen | urnosen ti taudan]
- Nobiembre 16 – José Saramago, Portuges a mannurat, nagungunaan ti Premio Nobel iti Literatura (pimmusay 2010)
- Nobiembre 14 – Boutros Boutros-Ghali, Ehipsio a maika-6 a Sekretario Heneral ti Nagkaykaysa a Pagpagilian (pimmusay 2016)
Disiembre[urnosen | urnosen ti taudan]
- Disiembre 4 – Gérard Philipe, Pranses nga aktor (pimmusay 1959)
Pimmusay[urnosen | urnosen ti taudan]
Enero–Marso[urnosen | urnosen ti taudan]
- Enero 22 – Papa Benedicto XV, Papa ti Simbaan a Romano Katoliko (naipasngay 1854)
Hulio–Septiembre[urnosen | urnosen ti taudan]
- Agosto 2 – Alexander Graham Bell, naiyanak nga Eskoses nga imbentor (naipasngay 1847)
Oktubre–Disiembre[urnosen | urnosen ti taudan]
- Nobiembre 18 – Marcel Proust, Pranses a mannurat (naipasngay 1871)
Dagiti silpo ti ruar[urnosen | urnosen ti taudan]
Midia a mainaig iti 1922 iti Wikimedia Commons


text:
SUHETO ITI AKKUB | MABALINMO TI SUMINGED ITI DIOS
Makisarsaritaka Kadi iti Dios?
Agingga a posible, masansan nga agsarita dagiti nasinged nga aggayyem iti man personal, wenno babaen ti telepono, e-mail, video, wenno surat. Gapuna, tapno agbalintayo a nasinged iti Dios, masapul a regular a makisaritatayo kenkuana. Ngem kasano?
Mabalintayo ti makisarita ken Jehova babaen ti kararag. Ngem saan a kasla gagangay a pannakisarita daytoy iti maysa a kaedad. Laglagipentayo a no agkararagtayo, makisarsaritatayo iti Namarsua, ti Kangatuan iti uniberso isu a rumbeng nga addaantayo iti nauneg a panagraem ken panagdayaw. Tapno denggen ti Dios dagiti kararagtayo, masapul met a tungpalentayo dagiti kalikagumanna. Adtoy ti tallo kadagita.
Umuna, masapul nga agkararagtayo laeng ken Jehova a Dios—saan a ken Jesus, iti maysa a “santo,” wenno imahen. (Exodo 20:4, 5) Nalawag a kuna ti Biblia: “Iti amin a banag babaen iti kararag ken araraw agraman panagyaman maipakaammo koma dagiti dawatyo iti Dios.” (Filipos 4:6) Maikadua, masapul nga ipadanontayo dagiti kararagtayo iti nagan ti Anak ti Dios, ni Jesu-Kristo. Kuna ni Jesus: “Awan ti umay iti Ama malaksid no baeten kaniak.” (Juan 14:6) Maikatlo, masapul a maitunos dagiti kararagtayo iti pagayatan ti Dios. Kuna ti Biblia: “Uray ania ti dawatentayo maitunos iti pagayatanna, denggennatayo.” *—1 Juan 5:14.
Agingga a posible, masansan nga agsarita dagiti nasinged nga aggayyem
Siempre, di agbayag ti nasinged a relasion no maysa laeng ti agsasao. No kasano a maragsakan dagiti aggayyem nga agsinsinnarita, palubosantay met a kasaritanatayo ti Dios ken dumngegtayo kenkuana. Kasano a makisarsarita ti Dios kadatayo?
“Makisarsarita” kadatayo ni Jehova babaen ti naisurat a Saona, ti Biblia. (2 Timoteo 3:16, 17) Kasano a kasta? Ipapanmo a nakaawatka iti surat ti nasinged a gayyemmo. Kalpasan a nabasam, mabalin a maragragsakanka a mangibaga iti sabsabali, “Kuna ti gayyemko!” Ngem saan met nga agsasao no di ket nagsurat. Iti umasping a pamay-an, no basbasaem ti Biblia, palpalubosam ni Jehova a makisarita kenka. Kuna ni Gina a nadakamat iti immuna nga artikulo, “Panagkunak, no kayatko nga ibilangnak ti Dios a gayyemna, masapul a sukimatek ti ‘suratna’ kadatayo—ti Biblia.” Innayonna, “Ad-adda a simmingedak iti Dios gapu iti inaldaw a panagbasak iti Biblia.” Palpalubosam kadi a kasaritanaka ni Jehova iti kada aldaw babaen ti inaldaw a panagbasam iti Saona, ti Biblia? Makatulong dayta tapno nasingsingedka iti Dios.
^ par. 5 Para iti ad-adu pay nga impormasion no kasano ti suminged iti Dios babaen ti kararag, kitaem ti kapitulo 17 ti libro nga Ania a Talaga ti Isursuro ti Biblia? nga impablaak dagiti Saksi ni Jehova.


text:
Pagtuladan a Presentasion
AGRIINGKAYO!
Saludsod: Agduadua ti dadduma no talaga met laeng a nagbiag ni Jesus, ngem kombinsido ti dadduma a nagbiag isuna. Adda met dagiti mangibaga a saantayo a masigurado no ania ti agpayso. Dakayo ngay?
Tukon: Ilawlawag daytoy a ruar ti Agriingkayo! no ania ti ipakita dagiti ebidensia.
ISURO TI KINAPUDNO
Saludsod: Ania ti mapasamak kadatayo no mataytayo?
Teksto: Jn 11:11-14
Kinapudno: No matay ti maysa, agpatinggan ti biagna. Isu a ditay kasapulan a pagbutngan ti mapasamak no mataytayo. Inyarig ni Jesus ti ipapatay iti pannaturog. Kas iti inaramidna idi ken Lazaro, ‘riingento’ ni Jesus dagiti natayen nga ipatpategtayo tapno agbiagda manen ditoy daga.—Job 14:14.
IMBITASION ITI GIMONG TI KONGREGASION (inv)
Tukon: Awisenkayo nga umatender iti libre a palawag a naibatay iti Biblia. Maaramidto dayta iti Kingdom Hall, ti lugar a pagdaydayawanmi. [Itukon ti imbitasion, ibaga ti oras ken ti lugar a pakaaramidan ti gimong iti ngudo ti lawas, ken ibaga ti tema ti palawag publiko.]
Saludsod: Napadasanyo kadin ti napan iti maysa a Kingdom Hall? [No maitutop, ipabuya ti video nga Ania ti Maar-aramid iti Kingdom Hall?]
MANGARAMIDKA ITI BUKODMO A PRESENTASION
Tuladen ti format kadagiti nadakamat a pagtuladan iti panangaramid iti bukodmo a presentasion.


text:
San Juan, Abra
Ti San Juan ket maysa a maikanem a klase nga ili iti probinsia ti Abra iti Filipinas.
Dagiti baranggay[urnosen | urnosen ti taudan]
Ti San Juan ket nabingbingay a politikal iti 19 a barbaranggay.[2]
- Abualan
- Ba-ug
- Badas
- Cabcaborao
- Colabaoan
- Culiong
- Daoidao
- Guimba
- Lam-ag
- Lumobang
- Nangobongan
- Pattaoig
- Poblacion North
- Poblacion South
- Quidaoen
- Sabangan
- Silet
- Supi-il
- Tagaytay
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Abra". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 10 Hulio 2014.
- ^ a b Pakaammo ti Senso ti Filipinas idi 2015] (iti Ingles) naala idi Hunio 10, 2016
- ^ "Probinsia ti Abra". Datos ti Populasion ti Ili. Dibision ti Panagsukisok ti LWUA. Naala idi 30 Hunio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
UTC−03:00
Ti UTC−03:00 ket ti timbengan ti oras a mangkissay kadagiti 3 nga oras manipud ti Panagpapada ti Sangalubongan nga Oras (UTC).
Dagiti linaon
- 1 Pagalagadan nga Oras ti Laud a Greenland (panaglalam-ek ti Akin-amianan a Hemisperio)
- 2 Oras ti Aldaw ti Atlantiko (kalgaw ti Akin-amianan a Hemisperio)
- 3 Kas pagalagadan nga oras (amin a paset ti tawen)
- 4 Kas pagalagadan nga oras (panaglalam-ek ti Akin-abagatan a Hemisperio)
- 5 Kas oras a panagin-inut ti lawag (kalgaw ti Akin-abagatan a Hemisperio)
- 6 Kitaen pay
- 7 Dagiti nagibasaran
Pagalagadan nga Oras ti Laud a Greenland (panaglalam-ek ti Akin-amianan a Hemisperio)[urnosen | urnosen ti taudan]
- Greenland (Kalaallit Nunaat) - kaaduan ti isla, mairaman ti abagatan, laud ken dagiti aplaya ti amianan a laud, mairaman ti Qaanaaq (malaksid ti Thule Air Base) [1] - ket paliiwenda dagiti pagalagadan ti DST ti Kappon ti Europa
- Saint-Pierre ken Miquelon (Pransia) - paliiwenda ti dagiti pagalagadan ti DST ti Amianan nga Amerika - sagpaminsan a tinawtawagan ti PMST, Pagalagadan nga Oras ti Pierre ken Miquelon
Oras ti Aldaw ti Atlantiko (kalgaw ti Akin-amianan a Hemisperio)[urnosen | urnosen ti taudan]
- Kanada
- Nova Scotia, New Brunswick, Prince Edward Island, Labrador malaksid ti abagatan a daya nga ungto, ken ti akindaya unay a paspaset ti Quebec
- Bermuda (Nagkaykaysa a Pagarian)
- Greenland (Kalaallit Nunaat) - Thule Air Base - paliiwenda dagiti pagalagadan ti DST ti Amianan nga Amerika
Kas pagalagadan nga oras (amin a paset ti tawen)[urnosen | urnosen ti taudan]
- Surinam
- Pranses a Guiana
- Brasil - Akin-amianan ken Amianan a daya nga Es-estado
- Arhentina
- Antartika - Graham Land
Kas pagalagadan nga oras (panaglalam-ek ti Akin-abagatan a Hemisperio)[urnosen | urnosen ti taudan]
- Brasil - Akin-abagatan, Abagatan a daya nga Es-estado
- Uruguay
Kas oras a panagin-inut ti lawag (kalgaw ti Akin-abagatan a Hemisperio)[urnosen | urnosen ti taudan]
- Brasil - Abagatan a laud nga Es-estado
- Chile - nangruna a daga
- Is-isla ti Falkland
- Paraguay


text:
KAPITULO 87
Nasaksakbay nga Agplano—Usaren ti Kinasirib
ILUSTRASION MAIPAPAN ITI DI MAPAGTALKAN A MAYORDOMO
“USARENYO A PAKIGAYYEM” DAGITI KINABAKNANGYO
Ti ilustrasion nga insalaysay ni Jesus maipapan iti napukaw nga anak ti namagpanunot koma kadagiti dumdumngeg nga agsingsingir iti buis, eskriba, ken Fariseo a situtulok ti Dios a mangpakawan kadagiti agbabbabawi a managbasol. (Lucas 15:1-7, 11) Ita, kasarita ni Jesus dagiti adalanna. Nagusar iti sabali nga ilustrasion maipapan iti baknang a nakadamag a saan a nasayaat ti inaramid ti agay-aywan iti balayna, wenno mayordomo.
Insalaysay ni Jesus a saan nga umiso ti panangaywanna iti sanikua ti amona. Gapuna, imbaga ti amona nga ikkatenna ti mayordomo. “Ania ngatan ti aramidek?” kinuna ti mayordomo, “Ikkatennak metten ni amok iti trabahok. Diak kabaelan ti agtalon, ken mabainak nga agpalimos.” Tapno masolusionan ti problemana, kinunana: “A, ammokon ti aramidek, tapno inton maikkatak iti trabahok, awatendakto dagiti tattao kadagiti pagtaenganda.” Inayabanna ngarud dagiti nakautang iti amona ket kinunana: “Mano ti utangmo iti amok?”—Lucas 16:3-5.
Kinuna ti umuna: “100 a bariles a lana ti olibo.” Agarup 2,200 a litro ti lana dayta. Mabalin nga addaan ti immutang iti nalawa a pagmulaan ti olibo wenno mabalin nga agnegnegosio iti lana. Imbaga ti mayordomo: “Alaem ti listaan ti utangmo. Agtugawka ket darasem nga isurat ti 50 [1,100 a litro].”—Lucas 16:6.
Dinamagna met iti sabali: “Mano met ti utangmo?” Insungbatna: “100 a sako a trigo.” Agarup 22,000 a litro dayta. Kinuna ti mayordomo iti daytoy nga immutang: “Alaem ti listaan ti utangmo ket isuratmo ti 80.” Ngarud, kinissayanna ti utang iti 20 a porsiento.—Lucas 16:7.
Ay-aywanan pay laeng ti mayordomo dagiti sanikua ti amona, isu nga adda karbenganna a mangkissay iti utang dagiti tattao iti amona. Gapu iti dayta, makigaygayyem ti mayordomo kadagiti mabalin a tumulongto kenkuana inton maikkat iti trabahona.
Naammuan ti amo ti napasamak. Nupay napukawan ti amo gapu iti napasamak, pinadayawanna ti mayordomo, “ta uray no dakes, nainsiriban ti inaramidna.” Kinuna pay ni Jesus: “Nalalaing nga agipamuspusan dagiti tattao iti daytoy a sistema ngem kadagiti agserserbi iti Dios.”—Lucas 16:8.
Saan a pampanuynoyan ni Jesus ti inaramid ti mayordomo, wenno iparparegta ti panagkusit iti negosio. Ania ngarud ti iparparegtana? Imbagana kadagiti adalanna: “Usarenyo a pakigayyem dagiti kinabaknang iti daytoy a lubong, tapno inton maibus dagita, awatendakayto kadagiti agnanayon a pagnaedan.” (Lucas 16:9) Wen, adda maadaltayo maipapan iti panagsakbay ken ti panangusar iti kinasirib. Dagiti annak ti lawag, wenno dagiti “agserserbi iti Dios,” masapul nga usarenda dagiti sanikuada iti nainsiriban a pamay-an, a pampanunotenda ti agnanayon a masanguanan.
Ni laeng Jehova a Dios ken ti Anakna ti mabalin a mangawat iti maysa iti nailangitan a Pagarian wenno iti Paraiso a daga nga iturayan ti Pagarian. Ikagumaantayo koma ti makigayyem kadakuada babaen ti panangusartayo iti material a sanikuatayo a mangsuportar iti trabaho a mainaig iti Pagarian. No kasta, masiguradotayo ti agnanayon a masanguanantayo inton awanen ti pateg ti balitok, pirak, ken dadduma pay a kinabaknang.
Imbaga met ni Jesus a dagiti mapagtalkan iti panangaywan ken panangusarda iti kinabaknang wenno material a sanikuada ket mapagtalkandanto met a mangaywan kadagiti napatpateg a bambanag. Imbaga ni Jesus: “Isu a no saanyo a maipakita a mapagtalkankayo iti kinabaknang daytoy a lubong, asinonto ngarud ti mangitalek kadakayo iti agpaypayso a kinabaknang [kas iti sanikua ti Pagarian]?”—Lucas 16:11.
No kasta, ipakpakita ni Jesus kadagiti adalanna nga ad-adu ti makalikaguman kadakuada no kayatda ti maawat nga agnaed “kadagiti agnanayon a pagnaedan.” Saan nga agbalin a pudno nga adipen ti Dios ti maysa nga adipen met ti kinabaknang. Kinuna ni Jesus: “Awan ti makapagserbi iti dua nga amo; ta mabalin a guraenna ti maysa ket ayatenna ti sabali, wenno matalek iti maysa ket tallikudanna ti sabali. Diyo mapaggiddan ti agserbi iti Dios ken iti Kinabaknang.”—Lucas 16:9, 13.


text:
Wisława Szymborska
Ni Wisława Szymborska [viˈswava ʂɨmˈbɔrska] (2 Hulio 1923 – 1 Pebrero 2012) ket maysa idi a Polako a mannaniw, mannalaysay, agipatpatarus ken nagungunaan iti 1996 Premio Nobel iti Literatura. Naipasngay idiay Prowent, nga itan ket nagbalin a paset iti Kórnik, kalpasan daytoy isuna ket nagtaeng met idiay Kraków agingana idi pimmusay. Nailanad isuna a kas ti "Mozart iti Daniw". Idiay Polonia, dagiti libro ni Szymborska ket nakadanonen iti panaglako a karibalna dagiti nalatak a mannurat ti prosa: a kinunana iti maysa a daniw, "Adda Sabsabali a Kaykayatda ti Daniw" ("Niektórzy lubią poezję"), nga awan pay nga ad-adu ngen dua kadagiti sangagasot a tattao ket kayatda iti daytoy nga arte.[1]
Ni Szymborska ket nagungunaan idi 1996 ti Premio Nobel iti Literatura "para iti daniw nga addaan ti pasagid a kinaapag-isu nga agipalubos iti pakasaritaan ken biolihiko a linaon nga agpabalin kadagiti pedaso ti kinapudno ti nagtagitaoan".[2][3] Nagbalin a naam-ammuan isuna iti sangalubongan gapu ti nagbanagan iti daytoy. Dagiti obrana ket naipatarus iti Ingles ken kadagiti adu a sasao nga Europeano, ken naipatarus pay iti Arabiko, Hebreo, Hapon ken Insik.
Dagiti nagibasaran[urnosen | urnosen ti taudan]
- ^ Szymborska, Wisława. "Adda Sabsabali a Kaykayatda ti Daniw".
- ^ "Ti Premio Nobel iti Literatura 1996". Nobelprize. 7 Oktubre 2010. Naala idi 7 Oktubre 2010.
- ^ "Diak Ammo: Ti Nobel a lektura". Ti Baro a Republika. 30 Disiembre 1996. Naala idi 19 Pebrero 2012.


text:
KAPITULO 9
Resulta ti Panangasaba—“Dagiti Talon . . . Purawdan a Maipaay iti Pannakaani”
1, 2. (a) Ania ti saan a maawatan dagiti adalan? (b) Ania a panagani ti tuktukoyen ni Jesus?
SAAN a maawatan dagiti adalan ti kinuna ni Jesus: “Itannawagyo dagiti matayo ket matmatanyo dagiti talon, ta purawdan a maipaay iti pannakaani.” Idi kinitada ti direksion nga itudtudo ni Jesus, saan a puraw a talon ti nakitada no di ket berde—kolor ti kattubo a sebada. ‘Ania a panagani?’ mabalin a pinanunotda. ‘Adu a bulan pay sakbay ti panagani.’—Juan 4:35.
2 Ngem saan a literal a panagani ti tuktukoyen ni Jesus. Imbes ketdi, inusarna daytoy a gundaway a mangisuro kadagiti adalanna iti dua a napateg a leksion maipapan iti naespirituan a panagani—ti panagani kadagiti tattao. Ania dagita a leksion? Tapno maammuantayo, usigentayo a mas detalyado daytoy a salaysay.
Agtignay a Sigaganat ket Maaddaan iti Rag-o
3. (a) Ania ti posible a nangtignay ken Jesus a mangibaga: “Dagiti talon . . . purawdan a maipaay iti pannakaani”? (Kitaenyo ti footnote.) (b) Kasano nga inlawlawag ni Jesus ti imbagana?
3 Daytoy a pannakisarita ni Jesus kadagiti adalanna ket napasamak iti ngudo ti 30 C.E., iti asideg ti Sicar nga ili ti Samaria. Idi napan dagiti adalanna iti dayta nga ili, nagbati ni Jesus iti abay ti bubon ket sadiay a nakasabaanna ti maysa a babai. Dagus a naawatan ti babai ti kinapateg ti pannursuro ni Jesus. Idi nakasubli dagiti adalan, nagdardaras ti babai a napan iti Sicar tapno ibagana kadagiti kaarrubana dagiti nakaskasdaaw a banag a naammuanna. Adu ti naginteres iti impadamagna ket nagdardarasda a napan iti bubon tapno makitada ni Jesus. Mabalin nga iti dayta a gundaway—bayat a kumitkita iti labes dagiti talon ken nakitana dagiti sumungsungad a Samaritano—a kinuna ni Jesus: “Matmatanyo dagiti talon, ta purawdan a maipaay iti pannakaani.” * Kalpasanna, tapno maipakitana a saan a literal dayta a panagani, no di ket naespirituan, kinunana: “Ti managani . . . agur-urnongen iti bunga a maipaay iti agnanayon a biag.”—Juan 4:5-30, 36.
4. (a) Ania a dua a leksion ti insuro ni Jesus maipapan iti panagani? (b) Ania dagiti saludsod nga usigentayo?
4 Ania a dua a napateg a leksion ti insuro ni Jesus maipapan iti naespirituan a panagani? Umuna, naganat ti trabaho. Imbagana a “dagiti talon . . . purawdan a maipaay iti pannakaani,” tapno magutugot dagiti pasurotna nga agtignay. Tapno maipaganetgetna kadagiti adalanna ti kinaganat ti trabaho, kinuna pay ni Jesus: “Ti managani umaw-awaten kadagiti tangdan.” Wen, nangrugin ti panagani—saanen a maitantan! Maikadua, naragsak dagiti trabahador. Kinuna ni Jesus a ‘makapagrag-o nga agpadpada’ dagiti nagmula ken nagani. (Juan 4:35b, 36) No kasano a naragsakan ni Jesus idi nakitana nga ‘adu kadagiti Samaritano ti naaddaan iti pammati kenkuana,’ napalalo met ti ragsak dagiti adalanna bayat nga ar-aramidenda ti amin a kabaelanda a makiraman iti panagani. (Juan 4:39-42) Nakapatpateg kadatayo daytoy a salaysay idi umuna a siglo gapu ta ipakitana ti mapaspasamak ita a kasaknapan pay laeng a naespirituan a panagani. Kaano a nangrugi ti panagani iti moderno a panawen? Siasino dagiti makiraman iti panagani? Ania dagiti resultana?
Idadauluan ti Aritayo ti Kasaknapan Pay Laeng a Panagani
5. Siasino ti mangidadaulo iti sangalubongan a panagani? Kasano nga ipakita ti sirmata ni Juan a naganat ti trabaho?
5 Iti sirmata a naited ken ni apostol Juan, impalgak ni Jehova a dinutokanna ni Jesus a mangidaulo iti sangalubongan a panagani kadagiti tattao. (Basaen ti Apocalipsis 14:14-16.) Iti daytoy a sirmata, nailadawan ni Jesus a nakakorona ken nakaiggem iti kumpay. Ti “nabalitokan a korona iti [ulo ni Jesus]” pasingkedanna ti saadna kas agturturay nga Ari. Ti “natadem a kumpay iti imana” pasingkedanna ti akemna kas Paraani. Iti panangusarna iti maysa nga anghel a mangikuna a “ti anien iti daga naan-anayen a natangkenan,” ipagpaganetget ni Jehova a naganat ti trabaho. Wen, ‘dimtengen ti oras ti panagani’—saanen a maitantan! Kas panagtulnog iti Dios, inusar ni Jesus ti kumpayna ket naani ti daga—kayatna a sawen, naani dagiti tattao ditoy daga. Daytoy a makapagagar a sirmata ipalagipna manen kadatayo a “dagiti talon . . . purawdan a maipaay iti pannakaani.” Makatulong kadi daytoy a sirmata tapno maammuantayo no kaano a nangrugi ti sangalubongan a panagani? Wen!
6. (a) Kaano a nangrugi ti “panawen ti panagani”? (b) Kaano a nangrugi ti aktual a panagani? Ilawlawagyo.
6 Iti sirmata ni Juan iti Apocalipsis kapitulo 14, nailadawan ni Jesus, ti Paraani, a nakakorona (bersikulo 14). Kayatna a sawen, isu ket nadutokanen kas Ari idi 1914. (Dan. 7:13, 14) Sumagmamano a tiempo kalpasan dayta, naibilin ken Jesus a rugiannan ti agani (bersikulo 15). Ti kasta a panagsasaganad dagiti pasamak ket makita iti ilustrasion ni Jesus maipapan iti panagani iti trigo. Kinunana: “Ti panagani ket panungpalan ti sistema ti bambanag.” Gapuna, ti panawen ti panagani ken ti panungpalan ti sistema ti bambanag ket agpada a nangrugi idi 1914. Nangrugi ti aktual a panagani di nagbayag kalpasan ti panangrugi ti “panawen ti panagani.” (Mat. 13:30, 39) No subliantayo dagiti pasamak, makitatayo a ti panagani ket nangrugi sumagmamano a tawen kalpasan a nangrugi ni Jesus nga agturay kas Ari. Umuna, manipud 1914 agingga iti umuna a paset ti 1919, dinalusan ni Jesus dagiti napulotan a pasurotna. (Mal. 3:1-3; 1 Ped. 4:17) Kalpasanna, idi 1919, nangrugi ti ‘panagani ditoy daga.’ Dagus nga inusar ni Jesus ti kabbaro a nadutokan a matalek nga adipen a tumulong kadagiti kakabsattayo a mangbigbig iti kinaganat ti trabaho a panangasaba. Usigentayo no ania ti napasamak.
7. (a) Ania ti sinukimat dagiti kakabsat a nakatulong kadakuada a mangbigbig iti kinaganat ti trabaho a panangasaba? (b) Ania ti naidagadag kadagiti kakabsat?
7 Idi Hulio 1920, kuna ti The Watch Tower: “Iti panangsukimat iti Kasuratan, agparang a naikkan ti simbaan [kongregasion] iti pribilehio a mangipakaammo iti mensahe maipapan iti pagarian.” Kas pagarigan, ti naimpadtuan a sasao ni Isaias ket nakatulong kadagiti kakabsat a mangkita a masapul a maipakaammo iti intero a lubong ti naimbag a damag maipapan iti Pagarian. (Isa. 49:6; 52:7; 61:1-3) Saanda nga ammo no kasano a maibanag daytoy a trabaho, ngem nagtalekda a tulongan ida ni Jehova. (Basaen ti Isaias 59:1.) Kas resulta daytoy a nalawlawag a pannakaawat maipapan iti kinaganat ti trabaho a panangasaba, naidagadag kadagiti kakabsat nga ad-adda pay a reggetanda ti mangasaba. Ania ti reaksionda?
8. Idi 1921, ania a dua a banag maipapan iti trabaho a panangasaba ti natarusan dagiti kakabsat?
8 Idi Disiembre 1921, kuna ti The Watch Tower: “Daytoy pay laeng ti kasayaatan a tawen; ad-adun ti nakangngeg iti mensahe ti kinapudno bayat ti 1921 no idilig kadagiti napalabas a tawen.” Kinuna pay ti magasin: “Ngem adu pay ti trabaho a masapul a mairingpas. . . . Aramidentayo daytoy a sirarag-o.” Natarusan dagiti kakabsat ti isu met laeng a dua a napateg a kinapudno nga impaganetget ni Jesus kadagiti apostolna maipapan iti trabaho a panangasaba: Ti trabaho ket naganat, ken naragsak dagiti trabahador.
9. (a) Idi 1954, ania ti kinuna ti The Watchtower maipapan iti trabaho a panagani, ken apay? (b) Mano ti ngimmatuan ti bilang dagiti agibumbunannag iti intero a lubong bayat ti napalabas a 50 a tawen? (Kitaenyo ti tsart a “ Panagrang-ay iti Intero a Lubong.”)
9 Idi 1930’s, kalpasan a natarusan dagiti kakabsat a maysa a dakkel a bunggoy ti sabsabali a karnero ti umawat iti mensahe maipapan iti Pagarian, ad-adda a gimmanetget ti trabaho a panangasaba. (Isa. 55:5; Juan 10:16; Apoc. 7:9) Ania ti resultana? Ngimmato ti bilang dagiti mangikaskasaba iti mensahe maipapan iti Pagarian. Ti 41,000 a bilangda idi 1934 ket nagbalin a 500,000 idi 1953! Maitutop ngarud ti kinuna ti Disiembre 1, 1954 a ruar ti The Watchtower: “Naaramid daytoy a nasaknap a panagani iti intero a lubong babaen ti espiritu ni Jehova ken ti bileg ti Saona.” *—Zac. 4:6.
Resulta ti Panagani—Naipakpakauna Kadagiti Nalawag nga Ilustrasion
10, 11. Iti ilustrasion maipapan iti bukel ti mustasa, ania dagiti naitampok nga aspeto ti panagdakkel ti bin-i?
10 Kadagiti ilustrasion ni Jesus maipapan iti Pagarian, silalawag nga impakpakaunana ti resulta ti trabaho a panagani. Usigentayo ita ti ilustrasion maipapan iti bukel ti mustasa ken ti maipapan iti lebadura. Nangnangruna nga ipamaysatayo no kasano a natungpal dagitoy iti panawen ti panungpalan.
11 Ti ilustrasion maipapan iti bukel ti mustasa. Adda maysa a tao a nagmula iti bukel ti mustasa. Dimmakkel dayta ket nagbalin a kayo a pagaponan dagiti tumatayab. (Basaen ti Mateo 13:31, 32.) Ania dagiti aspeto ti panagdakkel ti bin-i ti naitampok iti daytoy nga ilustrasion? (1) Nakaskasdaaw ti panagdakkelna. “Ti kababassitan kadagiti amin a bukel” ket nagbalin a kayo nga addaan “kadagiti dadakkel a sanga.” (Mar. 4:31, 32) (2) Sigurado ti panagdakkelna. “Inton naimulan [ti bukel], tumubo.” Saan a kinuna ni Jesus a, “mabalin nga agtubo,” no di ket kinunana, “tumubo.” Saan a malapdan ti panagdakkelna. (3) Bayat a dumakdakkel ti kayo, maatrakar dagiti tumatayab nga agapon iti dayta. “Dagiti tumatayab iti langit makasarakda ti pagaponan iti sidong ti linongna.” Kasano nga agaplikar dagitoy a tallo nga aspeto iti naespirituan a panagani iti moderno a panawen?
12. Kasano nga agaplikar iti panagani iti kaaldawantayo ti ilustrasion maipapan iti bukel ti mustasa? (Kitaenyo met ti tsart nga “ Umad-adu a Bilang Dagiti Mayad-adalan iti Biblia.”)
12 (1) Panagdakkel: Itampok ti ilustrasion ti panagdakkel ti mensahe maipapan iti Pagarian ken ti kongregasion Kristiano. Manipud idi 1919, dagiti nagaget a paraani ket naurnong iti nadalusanen a kongregasion Kristiano. Iti dayta a tiempo, bassit laeng ti bilang dagiti paraani, ngem alisto nga immadu. Kinapudnona, nakaskasdaaw ti panagdakkelna manipud idi umuna a paset ti 1900’s agingga ita. (Isa. 60:22) (2) Sigurado a panagdakkel: Saan a malapdan ti panagdakkel ti kongregasion Kristiano. Uray no dagiti kabusor ti Dios gaburanda kadagiti arig bato nga ibubusor daytoy nagbassit a bukel, agtultuloy latta ti panagdakkelna—nga inwalinna amin a lapped. (Isa. 54:17) (3) Pagaponan: “Dagiti tumatayab iti langit” a nagapon iti kayo irepresentarna ti minilion a napudno ti panagpuspusona a tattao manipud iti agarup 240 a pagilian a nangipangag iti mensahe maipapan iti Pagarian babaen ti panagbalinda a paset ti kongregasion Kristiano. (Ezeq. 17:23) Matartaraonanda sadiay iti naespirituan, mabangbang-aran, ken masalsalakniban.—Isa. 32:1, 2; 54:13.
13. Iti ilustrasion maipapan iti lebadura, ania dagiti naitampok nga aspeto ti panagdakkel?
13 Ti ilustrasion maipapan iti lebadura. Idi inikkan ti babai iti bassit a lebadura ti masa ti arina, ti lebadura pinaalsana ti intero a masa. (Basaen ti Mateo 13:33.) Ania dagiti aspeto ti panagdakkel ti naitampok iti daytoy nga ilustrasion? Mangusigtayo iti dua. (1) Ti panagdakkel ket nangpataud iti panagbalbaliw. Nagwaras ti lebadura “agingga nga immalsa ti intero a masa.” (2) Nasaknap ti panagdakkel. Ti lebadura pinaalsana ti “tallo a dadakkel a sukat ti arina”—ti intero a masa. Kasano nga agaplikar dagitoy a dua nga aspeto iti naespirituan a panagani iti moderno a panawen?
14. Kasano nga agaplikar iti panagani iti kaaldawantayo ti ilustrasion maipapan iti lebadura?
14 (1) Panagbalbaliw: Ti lebadura irepresentarna ti mensahe maipapan iti Pagarian, ket ti masa ti arina irepresentarna ti sangatauan. No kasano a ti lebadura mapagbalbaliwna ti arina no mapaglaok dagita, ti mensahe maipapan iti Pagarian mapagbalbaliwna ti puso dagiti tattao a mangawat iti dayta a mensahe. (Roma 12:2) (2) Nasaknap: Ti panagsaknap ti lebadura irepresentarna ti panagsaknap ti mensahe maipapan iti Pagarian. Ti lebadura in-inut a paalsaenna ti arina agingga nga umalsa ti intero a masa. Umasping iti dayta, nagsaknap ti mensahe maipapan iti Pagarian “agingga iti kaadaywan a paset ti daga.” (Ara. 1:8) Daytoy nga aspeto ti ilustrasion ipasimudaagna met nga uray kadagiti pagilian a maiparit ti trabahotayo, agsaknap ti mensahe maipapan iti Pagarian, uray no mabalin a di madmadlaw ti trabahotayo a panangasaba kadagita a lugar.
15. Kasano a natungpal ti Isaias 60:
15 Agarup 800 a tawen sakbay nga imbaga ni Jesus dagita nga ilustrasion, impaisurat ni Jehova ken ni Isaias ti nakallalagip a padto maipapan iti kasaknap ti naespirituan a panagani iti moderno a panawen ken ti rag-o nga itdenna. * Kinuna ni Jehova a dagiti tattao “manipud iti adayo” ket agturturong iti organisasionna. Kinunana iti “babai,” nga irepresentar ita ti napulotan a natda ditoy daga: “Makitamto ket pudno unay nga agraniagka, ket ta pusom pudno nga agtayegtegto ken dumakkel, agsipud ta ti kinabaknang ti baybay agturongto a mismo kenka; dagiti mismo a sanikua ti nasnasion umaydanto kenka.” (Isa. 60:1, 4, 5, 9) Umiso la unay dagita a sasao! Ita, talaga nga aganninaw iti rupa dagiti nabayagen nga agserserbi ken Jehova ti ragsakda a makakita iti iyaadu dagiti agibumbunannag iti Pagarian iti pagilianda manipud iti bassit a nagbalin a rinibu.
No Apay a Naragsak Dagiti Adipen ni Jehova
16, 17. Ania ti maysa a rason no apay a “ti managmula ken ti managani makapagrag-oda nga agpadpada”? (Kitaenyo met ti kahon a “ No Kasano a ti Dua a Tract Natignayna ti Dua a Puso iti Amazon.”)
16 Mabalin a malagipmo a kinuna ni Jesus kadagiti apostolna: “Ti managani . . . agur-urnongen iti bunga a maipaay iti agnanayon a biag, iti kasta ti managmula ken ti managani makapagrag-oda nga agpadpada.” (Juan 4:36) Kasanotayo a ‘makapagrag-o nga agpadpada’ iti sangalubongan a panagani? Adda sumagmamano a pamay-an. Mangusigtayo iti tallo.
17 Umuna, maragsakantayo a makakita iti akem ni Jehova iti trabaho. No ikasabatayo ti mensahe maipapan iti Pagarian, agmulmulatayo iti bin-i. (Mat. 13:18, 19) No tulongantayo ti maysa a tao nga agbalin nga adalan ni Kristo, agap-apittayo iti bunga. Ken maragsakantayo amin bayat a makitkitatayo no kasano a pagtubuen ken padakkelen ni Jehova ti bin-i ti Pagarian. (Mar. 4:27, 28) Ti dadduma a bin-i nga immulatayo ket agtubo inton agangay ken apitento ti dadduma. Mabalin nga adda kapadasam a kas ken Joan, maysa a Kristiano a kabsat iti Britain a nabautisaran 60 a tawenen ti napalabas. Kinunana: “Adda dagiti nangibaga kaniak a nangimulaak kano iti bin-i iti pusoda idi nakasabaak ida sumagmamano a tawenen ti napalabas. Diak ammo nga adda sabali a Saksi a nangyadal kadakuada idi agangay ken tinulonganda ida nga agbalin nga adipen ni Jehova. Maragsakanak ta ti bin-i nga immulak ket nagtubo ken naani.”—Basaen ti 1 Corinto 3:6, 7.
18. Sigun iti 1 Corinto 3:8, ania ti panggapuantayo nga agrag-o?
18 Maikadua, agtalinaedtayo a naragsak a trabahador no laglagipentayo ti kinuna ni Pablo: “Tunggal maysa a tao awatennanto ti bukodna a gunggona sigun iti bukodna a panagbannog.” (1 Cor. 3:8) Ti gunggona ket maited depende iti panagbannog ti maysa, saan nga iti resulta dayta a trabaho. Anian a makaparegta dayta a pammatalged para kadagidiay mangaskasaba kadagiti teritoria a manmano ti mangipangpangag iti mensahetayo! Para iti Dios, ti tunggal Saksi a makiramraman a naimpusuan iti trabaho a panagmula ket “mangpataud iti adu a bunga” isu nga adda panggapuanna nga agrag-o.—Juan 15:8; Mat. 13:23.
19. (a) Kasano a ti padto ni Jesus iti Mateo 24:14 parayrayenna ti rag-otayo? (b) Ania ti laglagipentayo uray no awan ti mapagbalintayo nga adipen ni Jehova?
19 Maikatlo, naragsaktayo ta ti trabahotayo ket kaitungpalan ti padto. Tandaanam ti sungbat ni Jesus kadagiti apostolna idi insaludsodda: “Anianto ti pagilasinan ti kaaddam ken ti panungpalan ti sistema ti bambanag?” Imbagana kadakuada a ti maysa nga aspeto ti pagilasinan ket ti trabaho a panangasaba iti intero a lubong. Tuktukoyenna kadi ti trabaho a panagaramid iti adalan? Saan. Kinunana: “Daytoy naimbag a damag ti pagarian maikaskasabanto iti intero a mapagnaedan a daga maipaay a pangsaksi.” (Mat. 24:3, 14) Gapuna, ti panangikasaba iti Pagarian—panagmula iti bin-i—ket maysa nga aspeto ti pagilasinan. No kasta, no ikaskasabatayo ti naimbag a damag maipapan iti Pagarian, laglagipentayo nga uray no awan ti matulongantayo nga agbalin nga adipen ni Jehova, makaipapaaytayo latta iti ‘panangsaksi.’ * Wen, dumngeg man dagiti tattao wenno saan, makiramramantayo iti pannakatungpal ti padto ni Jesus ken addaantayo iti pribilehio nga agserbi kas ‘katrabahuan ti Dios.’ (1 Cor. 3:9) Anian a nagsayaat a rasontayo nga agrag-o!
“Manipud iti Ileleggak ti Init Agingga a Mismo iti Ilelennekna”
20, 21. (a) Kasano a matungtungpal ti Malakias 1:11? (b) Maipapan iti trabaho a panagani, ania ti determinado nga aramidem, ken apay?
20 Idi umuna a siglo, tinulongan ni Jesus dagiti apostolna a mangbigbig iti kinaganat ti trabaho a panagani. Manipud idi 1919 ken agpatpatuloy, tinulongan met ni Jesus dagiti adalanna iti moderno a panawen a mangtarus iti dayta a kinapudno. Kas resultana, ad-adda a nagregget ti ili ti Dios a mangitungpal iti trabahoda. Kinapudnona, saanen a malapdan ti trabaho a panagani. Kas impadto ni propeta Malakias, maar-aramid ita ti trabaho a panagani “manipud iti ileleggak ti init agingga a mismo iti ilelennekna.” (Mal. 1:11) Wen, manipud ileleggak ti init agingga iti ilelennekna—manipud daya agingga iti laud, sadinoman ti ayanda iti daga—dagiti managmula ken managani ket agtrabtrabaho ken agraragsak a sangsangkamaysa. Ken manipud ileleggak ti init agingga iti ilelennekna—manipud agsapa agingga iti rabii, wenno iti intero nga aldaw—agtrabtrabahotayo a sigaganat.
21 No subliantayo ti napalabas a 100 a tawen ken makitatayo a ti bassit a grupo dagiti adipen ti Dios ket nagbalin a “mannakabalin a nasion,” talaga a mapno ken aglippias ti pusotayo iti rag-o. (Isa. 60:5, 22) Sapay koma ta dayta a rag-o ken ti ayattayo ken ni Jehova, ti “Apo ti panagani,” ti mangtignay kadatayo nga agtultuloy a makiraman iti panangiringpas iti kasaknapan pay laeng a panagani!—Luc. 10:2.
^ par. 3 Ti panangibaga ni Jesus a ‘dagiti talon purawdan’ ket mabalin a tumukoy iti puraw a pagan-anay dagiti Samaritano a nakita ni Jesus a sumungsungad.
^ par. 9 Tapno ad-adu pay ti maammuanyo iti napasamak kadagita a tawen ken kadagiti simmaruno a dekada, basaenyo ti panid 425-520 ti libro a Dagiti Saksi ni Jehova—Manangiwaragawag iti Pagarian ti Dios, a mangilawlawag iti naaramidan ti panagani manipud idi 1919 agingga idi 1992.
^ par. 15 Para iti kanayonan nga impormasion maipapan iti daytoy napnuan kaipapanan a padto, kitaenyo Ti Padto ni Isaias—Lawag nga Agpaay iti Sangatauan II, panid 303-320.
^ par. 19 Dayta a napateg a kinapudno ket natarusan dagiti nagkauna nga Estudiante ti Biblia. Kuna ti Nobiembre 15, 1895 a ruar ti Zion’s Watch Tower: “Uray bassit a trigo laeng ti maurnong, makaipaaytayo latta iti nawadwad a pammaneknek iti kinapudno. . . . Mabalin nga ikasaba ti amin ti ebanghelio.”


text:
Manipud iti Wikipedia, ti nawaya nga ensiklopedia
Naus-usar daytoy para iti panagpartuat ken panagtaripato kadagiti listaan ti pampanid—ken kangrunaan a para iti panggep dagiti listaan. Dagitoy ket saan a paset ti
panangikategoria ti ensiklopedia.
Adu pay a pakaammo:
Daytoy a kategoria ket
nailemmeng kadagiti nakaikamenganna a panid—malaksid no naisaad ti maitunos a kakaykayatan ti agar-aramat. Dagitoy a kategoria ket naus-usar a panagsurot, panagpartuat ket panagurnos kadagiti listaan ti pampanid a nasken a "maasikaso" (kas pagarigan, dagiti panid nga agus-usar kadagiti nasukatanen a sintaksis), wenno nasken a dagus a maurnos.
Dagitoy a kategoria ket agserbi pay tapno mailasin dagiti kameng dagiti nadumaduma a listaan wenno dagiti subkategoria iti dakdakkel ken nasaysayaat a listaan (
nailasin babaen kadagiti pannakaidasig).
Daytoy ket us-usaren laeng tapno adda ti nalaka pagsurotan ken pagtaripatuan kadagiti
nangruna nga artikulo ti Wikipedia. Makita pay dita dagiti sabali a kategoria a pagtaripatuan dagiti nangruna nga artikulo.
Pampanid iti kategoria "Nangruna nga artikulo"
Dagiti sumaganad a 189 a panid ket adda iti daytoy a kategoria, manipud iti 189 a dagup.


text:
Iti Marso 2, 2012, naaramid ti Motorcade iti bigat iti aglikmut ti Poblasion a nagtungpal iti compound ti Cabugao NHS. Nairugi ti Coronation Ceremonies iti 10:00 A.M.
Panglukat a sarita ti impaay ni Mrs. Teresita Savella, PTA President. Kimmablaaw ken nagyaman kadagiti immatendar iti nasao a selebrasion. Pannakitunos para iti nadur-as a pagadalan ken naraniag a masakbayan dagiti agad-adal ti ibatad dagiti nagannak iti selebrasion.
Kalpasan ti Entrance of the Royal Court, impaay ni Mayor Edgardo “Ediboy” S. Cobangbang, Jr. ti mensahena iti amin a naitallaong. Kimmablaaw ken nagyaman ti naipakita a ganetget dagiti agad-adal, mangisursuro, ken nagannak a mangselebrar ti pannakaipasdek ti pagadalan. Innayonna a batangda met Gobierno Munisipal ti mangipaay iti mainayon a kasapulan iti pageskuelaan tapno maiyagpang pay ti kalidad ti edukasion a tagipatgen a ragpaten a maipaay kadagiti agtutubo para iti masakbayanda ken ti ili.
Nangipaay met ti Inspirational Message ni Nag-Mayor Andrea “Dely” Soller-Tan ti Cabugao. Kimmablaaw ken nagyaman ti Pasado a Mayor ket dinakamatna dagiti kakaduana a nangilungalong ti pannakaipasdek ti pagadalan. Ken mamati a maisaganaan ti kasapulan ti edukasion ken pannakaital-o ti panagbiag ti kaaduan a mabenepisiaran itoy.
Pateg ti adal a mangparaniag ti masakbayan dagiti agtutubo ti anag ti mensahe dagiti opisiales ti DepEd a nagatendar.
Naiballaet dagiti intermission numbers dagiti agad-adal.
Naisaad ti Korona ni His Royal Highness King Gerald Garcia 1st babaen ken ni Mayor Ediboy a binayabay ni Ms. Gemma Q. Tacuycuy idinto ta da met Dr. Marino S. Baytec, Ed.D., CSEE, Schools Division Superintendent ken ni Ex-Mayor Dely Soller-Tan ti nangorona ken ni Queen Joan Ralna Corrales 1st. Da met Brgy. Captain Inocencio Sadac ken SB Member Jemaima Tan-Yee, M.D. ti nangipan ti Capa ti Ari idinto ta da Vice Mayor Danny Q. Gazmen ken Mrs. Melvi Sajonia iti Reyna.
Nakoronaan met dagiti sumaganad: 1st Prince Nelson Sabugo babaen kada Mr. Jessie Pat Serna ken SB Member Vicky S. Serna; 1st Princess Kristine Mae Salarzon babaen ken ni SB Member Richard T. Alcid & Partner; 2nd Prince Samuel Balangatan babaen ken ni SB Member Josefina S. Vallejo & Partner; ken 2nd Princess Darlene Rapin babaen kada SB Member Carlito S. Pano, M.D. ken Mrs. Rocilyn S. Sabaten.
Nagidonar da Mr. & Mrs. William Gauthier ti Trophy para iti Reyna idinto ta ni Ret. US Navy & Mrs. Alfredo Somera ti nangidonar ti tropeo ti Ari.
Naipaay ti Tribute ken Dance of the Royal Court. Pangserra a sarita ti impaay ni Mrs. Felipa B. Asuncion, Principal 2 ti Cabugao NHS. Nagpaay met nga emcee da Mr. Fadh B. Agbulos ken Mrs. Julita Alvarado.
Naidedikar met daytoy a panagselebrar ken ni Nag-Diputado Mariano M. Tajon, First District, Ilocos Sur, dagiti Sangguniang Bayan Members iti termino ni Nag-Mayor Dely Soller-Tan gapu iti akemda iti pannakaipasdek ti nasao a pagadalan agraman ti Pamilia ni Dios-ti-aluadna a Jesus Serrano a nangidonar iti lote ti eskuela-sekundaria. # (Web In-Action)
Ms. Judelyn Azcueta, Miss Progress
Mr. Carlo Elizaga, Mr. Love
Miss Hazel Joyce Ines, Miss Unity
Mr. Warlito Somejo, Jr., Mr. Cooperation
Miss Hazelene Ballete, Miss Charity
Mr. Klervin Soller, Mr. Humility
Miss Noemi Soclo, Miss Hope
Mr. Rey John Ancheta, Mr. Brotherhood
Miss Krischelle Ramos, Miss Harmony
Mr. Dominador Tabaco, Jr., Mr. Leadership
Miss Jessa Nica Menor, Miss Brotherhood
Mr. John Allen Baclig, Mr. Charity
Miss Amanda Tabaco, Miss Cooperation
Mr. Jan Vincent Garzola, Mr. Hope
Miss Micah Jay Solis, Miss Faith
Mr. John Rye Vallejo, Mr. Faith


text:
Maurice Maeterlinck
Ni Maurice Polydore Marie Bernard Maeterlinck[1] (tinawtawagan pay a kas ni Comte (Konde) Maeterlinck manipud ti 1932;[2] Panangibalikas a Pranses: [mo.ʁis ma.tɛʁ.lɛ̃ːk] idiay Belhika, [mɛ.teʁ.lɛ̃ːk] idiay Pransia;[3] 29 Agosto 1862 – 6 Mayo 1949) ket maysa idi a Belga a dramaturgo, mannaniw, ken mannalaysay a nagsursurat iti Pranses. Isu ket nagunggunaan ti Premio Nobel iti Literatura idi 1911. Dagiti kangrunaan a tema dagiti obrana ket patay ken ti kayatna a saoen ti biag. Dagiti pabuyana ket agporma ti nangruna a paset ti Simbolista a tignay.
Dagiti nagibasaran[urnosen | urnosen ti taudan]
- ^ Naipaletra a Maurice (Mooris) Polidore Marie Bernhard Maeterlinck idiay opisial a pampanid ti Premi Nobel
- ^ Maeterlinck, Maurice iti Encyclopædia Britannica
- ^ Jean-Marie Pierret, Phonétique historique du français et notions de phonétique générale, 1994
Dagiti silpo ti ruar[urnosen | urnosen ti taudan]
Midia a mainaig kenni Maurice Maeterlinck iti Wikimedia Commons
Dagiti obra a mainaig kenni Maurice Maeterlinck iti Wikisource (iti Ingles)
Dagiti inadaw a sasao a mainaig kenni Maurice Maeterlinck iti Wikiquote (iti Ingles)


text:
Indauluan da Governor Ryan Luis V. Singson ken ni Mayor Edgardo “Ediboy” S. Cobangbang, Jr. iti nangiyallawat kadagitoy a ramit-pagkalap kadagiti dadaulo ti lima nga Asosasion a managanan: San Pablo Fishermen Association; Pagkakaisa FA; Wagayway FA; Saranay FA ken ti Pag-asa FA.
“Dakkel a tulong daytoy kadakami a mangngalap ket aywananmi ken ipategmi para iti pamiliami ken iti komunidadmi. Agyamankami unay kada Governor Ryan ken ni Mayor Ediboy,” kinuna ni Kagawad Marcelino Antoc ti Brgy. Namruangan.
“Agyamyamankami met kadagiti Opisiales ti LGU ken ti Provincial Government ta maikkankami manen ti pagsapulmi a makatulong iti pamiliami ken iti kaaduan” imbatad met ni Mr. Rolly Rabor, kameng ti Pagkakaisa FA.
Iti nadakamat a Turn-over, nakipaset met da Vice Mayor Deogracias Jose Victorino “DJ” H. Savellano ken ni ABC President, Brgy. Captain Thaddeus “Teddy” U. Soller.
Segun ken ni Kapitan Robertson R. Gorospe, umabot ti 250 ti miembros dagiti lima nga asosasion ti mangngalap a nabenepisiaran kadaytoy a proyekto iti pagkalap. Innayon pay ti Kapitan a nalaus ti panagyamanna kadagiti nangited kadaytoy a proyekto ta maisagut unay dagiti kabarangayanna iti patauden ti Payao a pagsapulanda. # (Web In-Action)


text:
Monday, February 25, 2013
DISTRIBUTION TI ID CARDS ITI 4 P’S TI 2 A BRGYS., NAARAMID
Cabugao, Ilocos Sur – Naaramid ti pannakaiwaras ti Identification Card (ID) kadagiti Beneficiaries ti Pantawid Pamilyang Pilipino Program (4 P’s) iti Barangay Bonifacio ken Barangay Quezon iti Municipal Conference Hall iti Pebrero 25, 2013.
Naawis a nagsarita ken nakikaysa ni Mayor Edgardo “Ediboy” S. Cobangbang, Jr. iti pannakaibunong ti 4 P’s ID kadagiti recipients ti dua a barangays a kaduana da MSWD Officer Mrs. Lydia S. Gazmen, SBM Vicky S. Serna, SBM Benedicto M. Savellano ken SBM Carlos V. Sison kasta metten da Social Workers Miss Aida Cueto ken Mrs. Wilma Cruz ti MSWDO-Cabugao.
Kimmablaaw ken nagyaman ni Mayor Ediboy iti panangabrasada ti programa a saranay nga aggapu iti Gobierno Nasional. Imbatad ti Ama ti Ili iti napintas a pakasaritaan dagiti benepisiario ti 4 P’s iti Cabugao ta ammoda nga annongen dagiti naituyang a pagrebbenganda ken an-annurotenda ti umisu a pakaiserbian dagiti maited kadakuada. Ingunamgunam ti Alkalde Munisipal a mamantener koma daytoy a pannakaidayaw ken naurnos a panangawat dagiti maseknan iti benepisioda inton Marso 5, 2013 babaen iti DSWD.
Impaganetget met ni MSWD Officer Lydia S. Gazmen iti agtultuloy a pannakidinnanggay dagiti recipients nangruna iti pagrebbenganda ken umisu a pannakaiserbi dagiti awatenda. Impalagip ti MSWD Officer nga iti panagtulnogda ket dagiti met la annakda a mabenepisiaran ti maisagut ken iti komunidad a pakipasetanda iti tignay-sibiko a maipatungpal.
Naituloy ti panaglektiur da Social Worker Miss Aida Cueto ken Mrs. Wilma Cruz. Nailawlawag ti pakabuklan ti programa ti 4 P’s agraman iti panangasikaso kadagiti papeles a kasapulan a maisubmiter iti pakaseknan ti programa. # (Web In-Action)
Naawis a nagsarita ken nakikaysa ni Mayor Edgardo “Ediboy” S. Cobangbang, Jr. iti pannakaibunong ti 4 P’s ID kadagiti recipients ti dua a barangays a kaduana da MSWD Officer Mrs. Lydia S. Gazmen, SBM Vicky S. Serna, SBM Benedicto M. Savellano ken SBM Carlos V. Sison kasta metten da Social Workers Miss Aida Cueto ken Mrs. Wilma Cruz ti MSWDO-Cabugao.
Kimmablaaw ken nagyaman ni Mayor Ediboy iti panangabrasada ti programa a saranay nga aggapu iti Gobierno Nasional. Imbatad ti Ama ti Ili iti napintas a pakasaritaan dagiti benepisiario ti 4 P’s iti Cabugao ta ammoda nga annongen dagiti naituyang a pagrebbenganda ken an-annurotenda ti umisu a pakaiserbian dagiti maited kadakuada. Ingunamgunam ti Alkalde Munisipal a mamantener koma daytoy a pannakaidayaw ken naurnos a panangawat dagiti maseknan iti benepisioda inton Marso 5, 2013 babaen iti DSWD.
Impaganetget met ni MSWD Officer Lydia S. Gazmen iti agtultuloy a pannakidinnanggay dagiti recipients nangruna iti pagrebbenganda ken umisu a pannakaiserbi dagiti awatenda. Impalagip ti MSWD Officer nga iti panagtulnogda ket dagiti met la annakda a mabenepisiaran ti maisagut ken iti komunidad a pakipasetanda iti tignay-sibiko a maipatungpal.
Naituloy ti panaglektiur da Social Worker Miss Aida Cueto ken Mrs. Wilma Cruz. Nailawlawag ti pakabuklan ti programa ti 4 P’s agraman iti panangasikaso kadagiti papeles a kasapulan a maisubmiter iti pakaseknan ti programa. # (Web In-Action)
Posted by Bayan ng Cabugao, Ilocos Sur at 12:53 PM
Subscribe to: Post Comments (Atom)


text:
Tinarabay ni Ms. Constancia “Connie” L. Quinola, MLGO Officer ti LGU-Cabugao dagiti Sekretario ti Barangay a nagmiting iti Municipal Conference Building idi Marso 14, 2014.
Dagiti natratar ken napagnanamingan:
1.Pannakagatang ti mausar a Microphone babaen iti pannakaaramat ti Pundo ti Liga.
2.Pannakasukat ti Uniporme dagiti kameng ti Liga.
3.Pannakataming ti Barangay Agenda and Development (BAGAD) 2014-2016 iti 5 a Performance Areas: A. Governance B. Administration. C. Social Services D. Economic Development ken 5. Environmental Management.
4.Pannakakompleto ti linaon ti Data Capture Form para iti Barangay Governance Performance Management System (BGPMS).
Naidatag pay dagiti dadduma a pakaseknan dagiti Appointive Barangay Officials ket naballigi a natratar ken nasolusionan dagiti kalikagumda. # (Web In-Action)